ວັນທີ 23 ກັນຍາ 2022, ກົມພາສີ ກະ ຊວງການເງິນ ຮ່ວມກັບຫ້ອງການພາສີແຂວງຈໍາປາສັກ ແລະ ບໍລິສັດ ຮ່ວມພັດ ທະນາ ລະບົບແຈ້ງພາສີປະຕູດຽວ ໄດ້ຈັດກອງປະຊຸມ ເປີດນໍາໃຊ້ລະບົບແຈ້ງພາສີປະຕູດຽວແຫ່ງຊາດ ຂຶ້ນ ຢູ່ຫ້ອງປະຊຸມພາສີແຂວງ ໂດຍການເຂົ້າຮ່ວມຂອງ ທ່ານ ສາຍມະໂນລິນ ສິນບັນດິດ ຮອງຫົວໜ້າກົມພາສີ ກະຊວງການເງິນ, ທ່ານ ບຸນເພັງ ເຂັມມາລາ ຫົວໜ້າຫ້ອງການພາສີປະຈໍາແຂວງ, ທ່ານ ສະເຕຟານ ກິວ ຜູ້ອໍານວຍການບໍລິສັດ ຮ່ວມພັດທະນາລະບົບແຈ້ງພາສີປະຕູດຽວ. ມີການນໍາພະແນກກ່ນກົມກອງທີ່ກ່ຽວຂ້ອງອ້ອມຂ້າງແຂວງ, ດ່ານສາກົນວັງເຕົ່າ,ພາສີສາກົນວັງເຕົ່າ, ຫ້ອງການພາສີປະຈຳທ່າບົກ – ວັງເຕົ່າ ແລະ ດ່ານພາສີສາກົນໜອງນົກຂຽນ, ທະ ນາຄານການຄ້າຕ່າງປະເທດລາວ ມະຫາ ຊົນ, ທະນາຄານພັດທະນາລາວ, ບັນດາບໍລິສັດນໍາເຂົ້າ – ສົ່ງອອກສິນຄ້າ, ເຄື່ອງອຸ ປະໂພກ ບໍລິໂພກ ພາຍໃນແຂວງ ເຂົ້າ ຮ່ວມ.
ທ່ານ ສາຍມະໂນລິນ ສິນບັນດິດ ຮອງຫົວໜ້າກົມພາສີ ກະຊວງການເງິນ ໄດ້ກ່າວວ່າ: ລະບົບແຈ້ງພາສີຜ່ານປະຕູດຽວ ທີ່ເປີດນຳໃຊ້ເປັນທາງການໃນຄັ້ງນີິ ມີຄວາມສຳຄັນຫຼາຍ ເຊິ່ງອຳນວຍະຄວາມສະດວກ,ຊັດເຈນ ຖືກຕ້ອງ ແລະວ່ອງໄວທີ່ສຸດໃນການແຈ້ງພາສີ ເຊິ່ງທົ່ວໂລກ ກໍຄືພາກພື້ນ ອາຊຽນໄດ້ນໍາໃຊ້ລະບົບດຽວ ກັນນີ້ໃນປັດຈູຸບັນ.ຈາກນີ້ ການນຳໃຊ້ລະ ບົບແຈ້ງພາສີຜ່ານປະຕູດຽວ ຍັງສະແດງເຖິງຄວາມພະຍາຍາມເອົາໃຈໃສ່ຂອງລັດຖະບານ ກໍຄືກະຊວງການເງິນ ໃນການຫັນວຽກງານພາສີເປັນທັນສະໄໝ ທັງປະກອບສ່ວນເຂົ້າໃນການຕ້ານການຮົ່ວໄຫຼຂອງງົບປະມານ ຕື່ມອີກ.ໃນພິທີຍັງໄດ້ ຜ່ານແຈ້ງການກະຊວງການເງິນ ກ່ຽວກັບການນຳໃຊ້ລະບົບແຈ້ງພາສີປະຕູດຽວຢູ່ທີ່ດ່ານພາສີສາກົນແລະ ທ່າບົກ ແຂວງຈໍາປາສັກ.ນຳສະເໜີຄວາມເປັນມາ, ຄວາມຄືບໜ້າ ແລະ ລາຍງານທາງດ້ານເຕັກນິກໃນການນຳໃຊ້ລະບົບແຈ້ງພາສີປະຕູດຽວ ແລະ ສາທິດເບີ່ງການນຳໃຊ້ລະບົບແຈ້ງພາສີປະຕູດຽວຜ່ານຈໍດີວິທັດອີກດ້ວຍ.
ເກດສະໜາ ແກ້ວສຸວັນນະແສງ